Tuarascáil Deiridh an Oifigigh Éisteachta (1)

Cás M.10262 – META (FORMERLY FACEBOOK) / KUSTOMER

(Téacs atá ábhartha maidir le LEE)

(2022/C 417/05)

1. An 25 Meitheamh 2021, fuair an Coimisiún fógra maidir le comhchruinniú beartaithe , de réir bhrí Airteagal 3(1)(b) de Rialachán (CE) Uimh 139/2004 ón gComhairle (2) (“an Rialachán um Chumaisc”) (“an tIdirbheart Beartaithe”) ar fógra é faoina bhfaigheadh Meta Platforms, Inc., ar a dtugtaí Facebook, Inc. roimhe seo, (“Meta (ar a dtugtaí Facebook roimhe seo)” nó “Facebook”) (3) rialú aonair ar Kustomer, Inc. (“Kustomer”). Chun críoch na tuarascála seo, tagraítear do Meta (ar a dtugtaí Facebook roimhe seo) agus Kustomer le chéile mar “na Páirtithe”.

2. An 2 Lúnasa 2021, ghlac an Coimisiún cinneadh chun imeachtaí a thionscnamh de bhun Airteagal 6(1)(c) den Rialachán um Chumaisc, toisc gur ardaíodh ábhar amhrais tromchúiseach sa chéad chéim d’imscrúdú an Choimisiúin maidir le comhoiriúnacht an Idirbhirt Bheartaithe leis an margadh inmheánach.

3. An 3 Lúnasa 2021, d’eisigh an Coimisiún cinneadh chuig Facebook de bhun Airteagal 11(3) den Rialachán um Chumaisc inar cheangail sé ar Facebook faisnéis áirithe a sholáthar tráth nach déanaí ná an 10 Lúnasa 2021.

4. An 6 Lúnasa 2021, ar iarraidh fhoirmiúil ó Facebook dar dáta 5 Lúnasa 2021, chuir an Coimisiún síneadh 5 lá oibre leis an tréimhse ama de bhun Airteagal 10(3), an chéad fhomhír, den Rialachán um Chumaisc maidir le glacadh an chinnidh de bhun Airteagal 8 den Rialachán um Chumaisc i ndáil leis an Idirbheart Beartaithe, mar a iarradh, de bhun Airteagal 10(3), an dara fomhír den rialachán céanna.

5. An 24 Lúnasa 2021, i gcomhaontú le Meta (ar a dtugtaí Facebook roimhe seo), chuir an Coimisiún síneadh 10 lá oibre leis an tréimhse chun cinneadh a dhéanamh de bhun Airteagal 8 den Rialachán um Chumaisc i gcomhréir le hAirteagal 10(3), an dara fomhír, an tríú habairt, den Rialachán um Chumaisc.

6. An 18 Deireadh Fómhair 2021, ghlac an Coimisiún Ráiteas Agóidí a cuireadh faoi bhráid Facebook (“SO”). Tugadh fógra do Facebook maidir le SO ar an lá céanna agus ceadaíodh sprioc-am go dtí an 3 Samhain 2021 do Facebook chun a chuid barúlacha a chur isteach. An 19 Deireadh Fómhair 2021, cuireadh Kustomer ar an eolas freisin maidir le glacadh SO agus tugadh an deis dó leagan neamhrúnda a iarraidh, dá mbeadh sé ag iarraidh barúlacha (ar leithligh) a chur isteach de bhun Airteagal 13(2) de Rialachán (CE) 802/2004 ón gCoimisiún (4).

7. In SO, bhí an Coimisiún den réamhthuairim gur dócha, agus go bhfuil dóchúlacht láidir ann fiú, gurb é a thiocfaidh as an Idirbheart bac suntasach ar an iomaíocht éifeachtach de réir bhrí Airteagal 2(3) den Rialachán um Chumaisc. Bheadh an méid sin ann mar thoradh ar éifeachtaí ingearacha neamh-chomhordaithe ar mhargadh LEE nó ar an margadh domhanda le haghaidh bogearraí bainistíochta caidrimh custaiméirí (‘CRM;) le haghaidh seirbhís agus tacaíocht do chustaiméirí, chomh maith le bheith ar an mórmhargadh le haghaidh bhogearraí CRM ar an iomlán, agus ar chodanna féideartha de gach margadh den sórt sin.

8. An 19 Deireadh Fómhair 2021, fuair Facebook rochtain ar na doiciméid inrochtana i gcáschomhad an Choimisiúin. Soláthraíodh rochtain ar an gcomhad ina dhiaidh sin an 21 Deireadh Fómhair 2021, an 29 Deireadh Fómhair 2021, an 6 Nollaig 2021, an 8 Nollaig 2021 agus an 10 Nollaig 2021.

9. Ní bhfuair mé aon ghearán ná aon iarraidh eile ó na Páirtithe maidir le rochtain ar an gcomhad.

10. An 3 Samhain 2021, thug Meta (ar a dtugtaí Facebook roimhe seo) freagra ar RA. Níor iarr na Páirtithe éisteacht fhoirmiúil ó bhéal.

11. An 24 Samhain 2021, chuir Meta (ar a dtugtaí Facebook roimhe seo) gealltanais isteach i gcomhréir le hAirteagal 8(2) agus 10(2) den Rialachán um Chumaisc, d’fhonn an tIdirbheart Beartaithe a dhéanamh comhoiriúnach leis an margadh inmheánach agus le feidhmiú Chomhaontú LEE. Sheol an Coimisiún tástáil margaidh de na gealltanais sin an 26 Samhain 2021.

12. An 3 Nollaig 2021, sheol an Coimisiún litir fíoras chuig Meta (ar a dtugtaí Facebook roimhe seo), inar thug sé gnéithe fíorasacha breise chun suntais chun tacú leis na réamhchonclúidí ar thángthas orthu in SO. Bhí roinnt díobh sa chomhad cheana féin tráth SO, agus ní bhfuair an Coimisiún na cinn eile tar éis dó SO a ghlacadh. I ndiaidh anailís bhreise a dhéanamh ar an gcomhad, tháinig an Coimisiún ar an gconclúid go bhféadfadh na heilimintí sin a bheith ábhartha chun bunús a thabhairt lena chinneadh deiridh.

13. An 13 Nollaig 2021, chuir Meta (ar a dtugtaí Facebook roimhe seo) freagra i scríbhinn ar an litir fíoras isteach.

14. An 17 Nollaig 2021, i gcomhaontú le Meta (ar a dtugtaí Facebook roimhe seo), chuir an Coimisiún síneadh 5 lá oibre leis an tréimhse chun cinneadh a dhéanamh de bhun Airteagal 8 den Rialachán um Chumaisc i gcomhréir le hAirteagal 10(3), an dara fomhír, an tríú habairt, den Rialachán um Chumaisc.

15. An 20 Nollaig 2021, tar éis dóibh aiseolas a fháil ón gCoimisiún maidir lena ngealltanais a chuir siad isteach níos luaithe, chuir Meta (ar a dtugtaí Facebook roimhe seo) a ghealltanais athbhreithnithe agus deiridh isteach, i gcomhréir le hAirteagal 8(2) agus 10(2) den Rialachán um Chumaisc, d’fhonn an tIdirbheart Beartaithe a dhéanamh comhoiriúnach leis an margadh inmheánach agus le feidhmiú Chomhaontú LEE (na “Gealltanais Deiridh”).

16. Leis an dréachtchinneadh dearbhaítear gur comhoiriúnach leis an margadh inmheánach agus le feidhmiú Chomhaontú LEE atá an tIdirbheart Beartaithe, faoi réir chomhlíonadh iomlán na nGealltanas Deiridh.

17. Rinne mé athbhreithniú ar an dréachtchinneadh de bhun Airteagal 16(1) de Chinneadh 2011/695/AE agus bainim de thátal as nach ndéileáiltear ann ach amháin le hagóidí ar ina leith a tugadh an deis do na Páirtithe a gcuid tuairimí a chur in iúl.

18. Mar gheall ar an méid thuas, measaim gur urramaíodh feidhmiú éifeachtach na gceart nós imeachta sa chás seo.

Arna dhéanamh sa Bhruiséil, 17 Eanáir 2020. Dorothe DALHEIMER

(1) De bhun Airteagail 16 agus 17 de Chinneadh 2011/695/AE ó Uachtarán an Choimisiúin Eorpaigh an 13 Deireadh Fómhair 2011 maidir le feidhm agus téarmaí tagartha an oifigigh éisteachta in imeachtaí iomaíochta áirithe (IO L 275, 20.10.2011, lch. 29) (“Cinneadh 2011/695/AE”).

(2) Rialachán (CE) Uimh. 139/2004 ón gComhairle an 20 Eanáir 2004 maidir le comhchruinnithe a rialú idir gnóthais (Rialachán um Chumaisc CE) (IO L 24, 29.1.2004, lch. 1).

(3) An 28 Deireadh Fómhair 2021, d’athraigh Facebook, Inc. a ainm go Meta Platforms, Inc.

(4) Rialachán (CE) Uimh. 802/2004 ón gCoimisiún an 21 Aibreán 2004 lena gcuirtear chun feidhme Rialachán (CE) Uimh. 139/2004 ón gComhairle maidir le comhchruinnithe idir gnóthais a rialú (IO L 133, 30.4.2004, lch. 1).